CELEX: 32014R0107
Language: sk
Date: 2014-02-05 00:00:00
Title: Vykonávacie nariadenie Komisie (EÚ) č. 107/2014 z  5. februára 2014 o stiahnutí z trhu kŕmnych doplnkových látok chlorid kobaltnatý hexahydrát, dusičnan kobaltnatý hexahydrát a síran kobaltnatý monohydrát, ktorým sa mení nariadenie (ES) č. 1334/2003  Text s významom pre EHP

6.2.2014   
            
            
               SK
            
            
               Úradný vestník Európskej únie
            
            
               L 36/7
            
         
      VYKONÁVACIE NARIADENIE KOMISIE (EÚ) č. 107/2014
   z 5. februára 2014
   o stiahnutí z trhu kŕmnych doplnkových látok chlorid kobaltnatý hexahydrát, dusičnan kobaltnatý hexahydrát a síran kobaltnatý monohydrát, ktorým sa mení nariadenie (ES) č. 1334/2003
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 10 ods. 5,
   keďže:
   
               (1)
            
            
               V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 uvedeného nariadenia sa stanovuje opätovné preskúmanie doplnkových látok povolených podľa smernice Rady 70/524/EHS (2).
            
         
               (2)
            
            
               Kŕmne doplnkové látky chlorid kobaltnatý hexahydrát, dusičnan kobaltnatý hexahydrát a síran kobaltnatý monohydrát boli povolené bez časového obmedzenia smernicou 70/524/EHS ako zlúčeniny mikroprvku kobaltu a podmienky ich povolenia boli naposledy stanovené v nariadení Komisie (ES) č. 1334/2003 (3). Uvedené kŕmne doplnkové látky boli následne zapísané do registra kŕmnych doplnkových látok Spoločenstva ako existujúce výrobky v súlade s článkom 10 ods. 1 nariadenia (ES) č. 1831/2003.
            
         
               (3)
            
            
               Neboli predložené žiadne žiadosti o povolenie v súlade s článkom 10 ods. 2 nariadenia (ES) č. 1831/2003 pred termínom uvedeným v tomto ustanovení, pokiaľ ide o používanie týchto kŕmnych doplnkových látok, ktoré patria do skupiny mikroprvkov.
            
         
               (4)
            
            
               Tieto kŕmne doplnkové látky by sa preto mali stiahnuť z trhu.
            
         
               (5)
            
            
               V nadväznosti na stiahnutie týchto kŕmnych doplnkových látok je potrebné vypustiť ich z položky „E3 Kobalt-Co“ v prílohe k nariadeniu (ES) č. 1334/2003. Nariadenie (ES) č. 1334/2003 by sa preto malo zodpovedajúcim spôsobom zmeniť.
            
         
               (6)
            
            
               Je vhodné umožniť zainteresovaným stranám prechodné obdobie, v rámci ktorého sa môžu využiť existujúce zásoby doplnkových látok, ktoré sa majú stiahnuť z trhu, premixov, kŕmnych zmesí a kŕmnych surovín, ktoré boli vyrobené s týmito doplnkovými látkami.
            
         
               (7)
            
            
               Stiahnutie týchto troch výrobkov z trhu nemá vplyv na ich povoľovanie ani na prijímanie opatrení upravujúcich ich status v súlade s nariadením (ES) č. 1831/2003.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Stiahnutie
   Kŕmne doplnkové látky chlorid kobaltnatý hexahydrát, dusičnan kobaltnatý hexahydrát a síran kobaltnatý monohydrát, patriace do skupiny „mikroprvky“, sa stiahnu z trhu.
   Článok 2
   Zmena nariadenia (ES) č. 1334/2003
   V prílohe k nariadeniu (ES) č. 1334/2003 sa vypúšťajú položky „chlorid kobaltnatý hexahydrát“, „dusičnan kobaltnatý hexahydrát“ a „síran kobaltnatý monohydrát“ týkajúce sa mikroprvku E3 Kobalt-Co.
   Článok 3
   Prechodné opatrenia
   1.   Existujúce zásoby výrobkov uvedených v článku 1 sa môžu naďalej uvádzať na trh a používať ako kŕmne doplnkové látky do 26. augusta 2014.
   2.   Premixy vyrobené s doplnkovými látkami uvedenými v odseku 1 sa môžu naďalej uvádzať na trh a používať do 26. februára 2015.
   3.   Kŕmne zmesi a kŕmne suroviny, ktoré boli označené v súlade s nariadením (ES) č. 767/2009 do 26. augusta 2015 a vyrobené s doplnkovými látkami uvedenými v odseku 1 alebo s premixami uvedenými v odseku 2 sa môžu naďalej uvádzať na trh a používať až do vyčerpania zásob.
   Článok 4
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. februára 2014
      
         
            Za Komisiu
         
         
            predseda
         
         José Manuel BARROSO
         
      
   
   
      (1)  Ú. v. EÚ L 268, 18.10.2003, s. 29.
   
      (2)  Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).
   
      (3)  Nariadenie Komisie (ES) č. 1334/2003 z 25. júla 2003, ktorým sa menia a dopĺňajú podmienky pre povoľovanie viacerých doplnkových látok, ktoré patria do skupiny mikroprvkov v krmivách (Ú. v. EÚ L 187, 26.7.2003, s. 11).